﻿ Ինչու էր Հանրայինի տնօրենի ժ/պ-ն հերքել կորոնավիրուսի դեպքի հաստատման մասին լուրը
Ինչու էր Հանրայինի տնօրենի ժ/պ-ն հերքել կորոնավիրուսի դեպքի հաստատման մասին լուրը
0:45 - 26/Մայիսի/2020
Այսօր ArmDaily.am-ը տեղեկություն էր ստացել, որ Հանրային հեռուստաընկերությունում կորոնավիրուսի նոր դեպքեր են հաստատվել։ Մասնավորապես՝ մեր տեղեկություններով Հանրային հեռուստաընկերության 2 աշխատակցի մոտ հաստատվել է կորոնավիրուսը, ինչի հետևանքով կան բաժիններ, որոնցում աշխատանքը դադարեցված է։
Հանրային հեռուստաընկերության տնօրենի ժ/պ Արմեն Սարգսյանը մեզ հետ զրույցում հերքել էր լուրը՝ նշելով, որ միայն մի դեպք է գրանցվել, այն էլ ապրիլի 17-ին, իսկ նոր դեպքեր, ինչպես նաև նոր դեպքերով պայմանավորված մեկուսացվածներ չկան։
Նյութի հրապարակումից հետո Հանրային հեռուստաընկերության «Լուրեր»-ի ուղիղ եթերի ժամանակ հաղորդավար Հայկ Նավասարդյանը բժշկական պաշտպանիչ դիմակով էր եթեր մտել և մինչ լուրերի թողարկումը սկսելը հայտարարեց, որ չնայած կանխարգելիչ բազմաթիվ միջոցառումների, Առաջին ալիքում ևս արձանագրվել է նոր կորոնավիրուսով վարակման դեպք, ուստի այսօրվանից եթեր են մտնելու դիմակով։
Փորձեցինք Հանրային հեռուստաընկերության տնօրենի ժ/պ Արմեն Սարգսյանից պարզել, թե ինչու է ավելի վաղ հերքել մեզ հասած տեղեկությունը։ Նա նշեց, որ մեր զանգի պահին ոչ ինքը, ոչ անձնակազմի կառավարման տնօրենը տեղեկություն չեն ունեցել, թեստի պատասխանը ստացել են լրատվական հաղորդումից մեկ ժամ առաջ. «Ութ օր աշխատանքի չի եկել։ Շփում չի ունեցել ոչ մի աշխատակցի հետ։ Թեստը հանձնել էր, ասել էին նախնական, որ հաստատվել է վիրուսը, բայց մեզ ասել էին, որ վերջնական պատասխանը կհայտնեն երկուշաբթի կեսօրից հետո։ Մինչև հաստատումը ձեռնպահ ենք մնացել հայտարարելուց։ Իսկ ապրիլին հաստատված դեպքի մասով մենք մշտապես կապի մեջ ենք, անձամբ խոսել եմ բժշկի հետ, ամեն ձև մեր աջակցությունն ենք հայտնել, հենց ինձ բժիշկն ասել է, որ որևէ բանի կարիք չկա»:
Նա նաեւ նշեց, որ պարբերաբար աշխատակիցները թեստ են հանձնում, արդյունքները ժամանակ առ ժամանակ իմանում են, ըստ դրա աշխատանքը կազմակերպում։
Մենք նաեւ հայտնել էինք, որ որոշ ժամանակ Առաջին ալիքի առանձին հաղորդումների եթերներում հյուրեր չեն լինելու՝ կորոնավիրուսով պայմանավորված։ Արմեն Սարգսյանը նշեց, որ եթե օրինակ նախկինում որեւէ հաղորդման նկարահանումներին մասնակցելու համար կանչում էին 6 հյուր, այժմ կկանչեն 2 հյուր։
Հիշեցնենք, որ ավելի վաղ կորոնավիրուս էր հայտնաբերվել Հանրայինի լրատվական ծրագրի Գյումրիի թղթակցի մոտ, օպերատորին եւս մեկուսացրել էին։